আওয়ামী লীগ দলীয় এই দুই প্রেসিডেন্টের দলীয় আনুগত্য কিংবদন্তি হয়ে আছে। নিয়োগ পাওয়ার পর প্রেসিডেন্ট জিল্লুর রহমান বলেছিলেন, আমার নেত্রী কোনো দিন ভুল করতে পারেন না। এই বিশ্বাস তিনি আমৃত্যু পোষণ করে গেছেন। বর্তমান প্রেসিডেন্ট আবদুল হামিদ হাস্যরসাত্মক কথা বলে দেশবাসীর পেটে খিল ধরিয়ে দিতেন। তবে ভুলেও নিজের অতীত রাজনৈতিক আনুগত্য ভুলেন না। ডক্টর কামাল হোসেন গত ঈদে প্রেসিডেন্টের সাথে ঈদ-শুভেচ্ছা জানাতে গিয়ে সাক্ষাৎ পান আস্ত এক আওয়ামী লীগ নেতার। তিনি কামাল ভাইকে আওয়ামী লীগে ফিরে আসার জন্য জোর আহ্বান জানান। নিজের অপূর্ণ কোনো আশা থাকলে তাও নেত্রীর সাথে কথা বলে পূর্ণ করার আশ্বাস দেন বঙ্গভবনের বাসিন্দা এই আজীবন দলীয় নেতা। এ নিয়ে তিনি কোনোরূপ রাখঢাক রাখেননি। সবার সম্মুখেই দলীয় দায়িত্বটুকু পালন করে গেছেন। কোনো মিডিয়া বা সুশীলসমাজও এ জন্য তাকে মন্দ বলেনি কিংবা নিরপেক্ষ হওয়ার জন্য কোনোরূপ উল্টো বাতাস দেয়নি।